ครึ่งบ่าย…ไม้สั้น – บล.คันทรี่ กรุ๊ป
ครึ่งบ่าย...ไม้สั้น - บล.คันทรี่ กรุ๊ป
23 พ.ค. 2559

สรุปตลาดภาคเช้า 
ตลาดภาคเช้าปิดปรับตัวลดลงเล็กน้อย มาบริเวณ 1,381.15 จุด ซึ่งเป็นบริเวณใกล้เคียงแนวรับสำคัญ 1,379 จุด ขณะที่ภาพรวมดัชนีในภูมิภาค ส่วนใหญ่ปรับตัวบวกสวนทางกับตลาดบ้านเรา สำหรับกลุ่มที่ปรับตัวลงต่อเนื่องคือกลุ่ม ICT -1.34% เช่นเดียวกับกลุมพลังงานที่ถูกกดันจากราคาน้ำมันดิบที่ย่อตัวลง -0.124% ด้วยปริมาณการซื้อขายอยู่ในระดับปานกลางที่ 1.7 หมื่นล้านบาท
 
แนวโน้ม ภาคบ่าย
คาดดัชนีมีแนวโน้มแกว่งตัวในกรอบแคบ 1,375-1,385 จุด โดยปัจจัยกดดันตลาดมาจากราคาน้ำมันดิบที่ย่อตัว รวมถึงความกังวลต่อการขึ้นดอกเบี้ยของ FED หนุน เม็ดเงินต่างชาติไหลออกต่อ เราคงแนะนำกลุ่มที่คาดว่าจะได้ประโยชน์จากค่าเงินบาท ที่มีแนวโน้มอ่อนค่าในระยะยาว เช่นกลุ่มอิเล็กทรอนิคส์ และกลุ่มส่งออกอาหาร
 
วิเคราะห์ทางเทคนิค
KTP ราคาปิด 2.94 บาท แนวรับ 2.90 บาท  แนวต้าน 3.30, 3.50 บาท แนว cut loss หากราคามีแนวโน้มหลุด 2.82 บาท
กราฟ KTP ดีดตัวขึ้นแรง จากข่าวที่มีกลุ่มทุนใหม่เข้าซื้อหุ้นกว่า 45% ทำให้ถูกคาดหมายว่าจะมีการปรับโครงสร้างกิจการ หลังจากที่ก่อนหน้านี้มีการเปลี่ยนโครงสร้างผู้ถือหุ้นใหญ่ในบริษัทแม่ โดยหลังจากนี้ไปคาดว่าจะมีการ tender offer และทำให้ธุรกิจน่าสนใจมากขึ้น สัญญาณการเดินหน้าคาดว่าเป็นผลจากการเข้าเก็บในกระดานให้มาก ก่อนที่จะมีการประกาศซื้อส่วนที่เหลือ โดยแนวต้านสำคัญที่ 3.30 และ 3.50 บาท แนะนำเก็งกำไร
เด็กแนว TVD เห็นๆ กันแล้วว่ากำไรใน Q1 ออกมาทุบสถิติของกำไรทั้งหมดที่เคยทำมา ส่งผลให้ราคาหุ้นขึ้นติดลมบนไม่ยอมลงง่ายๆ ขณะที่ ไตรมาส 2 ก็ยังมีแนวโน้มเติบโตของกำไรที่ก้าวกระโดดระดับ 35-40% เช่นกันแม้จะมีวันหยุดเยอะแยะตาแปะก็ตาม ด้วยเหตุด้วยผลแล้วเมื่อกำไร new high ราคาหุ้นก็ควรจะ new high ด้วยหรือเปล่า
ดังนั้น ราคาที่อยู่แถวๆ นี้จึงจัดว่ายังไม่แพง และสังเกตให้ดีปริมาณโวลุ่มในรอบ 2 เดือนเพิ่มขึ้นมาก ใกล้เคียงกับช่วงกลางปี 57 ซึ่งตอนนั้นราคาหุ้นเกิน 3 บาทซะด้วยซ้ำ การที่โวลุ่มหนาแน่นและราคาแข็งแรงในช่วงนี้ สะท้อนให้เห็นว่าน่าจะมีกองทุนทั้งในและนอกประเทศ สนใจเข้ามาทยอยลงทุน ตามที่บริหารส่งสัญญาณให้รู้ว่าขณะนี้หลายกองทุนเข้าเยี่ยมบริษัท
เนื่องจากมองเห็นศักยภาพที่แข็งแกร่งแล้วนั่นเอง และปลายปีนี้ TVD Shopping (momo) เตรียมเข้าตลาด คนที่ถือ TVD ไว้มีสิทธิ์ได้แลกจองก่อนใคร จึงเป็นตัวสำคัญที่จะผลักดันราคาหุ้นให้เดินหน้าต่อเนื่องทะลุ 3 บาท ไม่ใช่เรื่องยากอีกต่อไป กราฟ TVD (month) มีโครงสร้างแบบ reversal bottom โดยแท่งเทียนกำลังม้วนตัวขึ้นไปทดสอบแนวต้าน 3 บาท และถัดไปที่ 3.50 บาท มีสัญญาณซื้อสนับสนุนในทุกเครื่องมือ ดังนั้นจึงแนะนำซื้อ